
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul comun asupra propunerii legislative pentru modificarea şi completarea Legii nr.46/2008-Codul Silvic, trimisă cu adresa nr. Plx. 184/2021, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor organice.

	PREŞEDINTE

	PREŞEDINTE
	PREŞEDINTE

	George-Cătălin STÂNGĂ
	Florin-Ionuț BARBU
	Laura-Cătălina VICOL-CIORBĂ

RAPORT COMUN 

asupra propunerii legislative pentru modificarea şi completarea Legii nr.46/2008-Codul Silvic
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru mediu și echilibru ecologic, Comisia pentru agricultură, silvicultură, industrie alimentară și servicii specifice și Comisia juridică, de disciplină și imunități au fost sesizate, spre dezbatere pe fond, cu propunerea legislativă pentru modificarea şi completarea Legii nr.46/2008-Codul Silvic.
Conform prevederilor art. 75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare,  Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din data de 26.04.2021.  

Consiliul Legislativ, prin avizul cu nr. 103 din 11 martie 2021, avizează negativ propunerea legislativă.
Consiliul Economic și Social, prin avizul cu nr. 61 din 24 martie 2021, și-a exprimat următoarele puncte de vedere:
a) reprezentanții părții patronale: 

- 5 reprezentanți ai părții patronale au votat pentru avizarea favorabilă a proiectului de act normativ;
- 5 reprezentanți ai părții patronale au votat pentru avizarea nefavorabilă a proiectului de act normativ;


b) reprezentanții părții sindicale



- 6 reprezentanți ai părții sindicale au votat avizarea favorabilă a proiectului de act normativ;



- 4 reprezentanți ai părții sindicale au votat avizarea favorabilă a proiectului de act normativ cu unele observații;



- 5 reprezentanți ai părții sindicale au votat avizarea nefavorabilă a proiectului de act normativ;


c) reprezentanții asociațiilor și fundațiilor neguvernamentale ale societății civile au votat pentru avizarea nefavorabilă a proiectului de act normativ.


Comisia pentru administrație publică și amenajarea teritoriului a avizat favorabil propunerea legislativă (nr.4c-7/201/15.06.2021).


Comisia pentru industrii și servicii a avizat negativ propunerea legislativă (nr.4c-3/260/16.11.2021).

Propunerea legislativă are ca obiect de reglementare modificarea şi completarea Legii nr.46/2008, intervenţiile legislative vizând, potrivit expunerii de motive, crearea unui cadru legal ce permite amenajarea, dezvoltarea şi reabilitarea infrastructurii generale a zonelor turistice adiacente domeniilor schiabile, şi anume: crearea căilor de acces, alimentare cu apă, gaze, curent electric, canalizare, staţii de epurare şi de pompare a apelor uzate, parcări şi alte utilităţi necesare, amenajarea, dezvoltarea sau reabilitarea pârtiilor destinate practicării altor sporturi montane, de iarnă ori de vară, precum biatlon, bob, sanie, sărituri de la trambulină, a patinoarelor ori a altor amenajări sportive sau de agrement, construirea, extinderea, dezvoltarea sau reabilitarea structurilor de primire turistică (hoteluri, pensiuni, unităţi de alimentaţie publică), inclusiv drumurile de acces şi parcările. Suprafaţa maximă care ar putea face obiectul scoaterii definitive din fondul forestier, incluzând construcţia, accesul şi imprejmuirea este de maximum 30% din suprafaţa proprietăţii forestiere, în cazul proprietăţilor forestiere mai mari de 1000 m2 si de maximum 300 m2 din suprafaţa proprietăţii forestiere mai mică de 1000 m2.
În conformitate cu prevederile art. 62 şi 64 din Regulamentul Camerei Deputaţilor, republicat, cu modificările și completările ulterioare, comisiile au examinat propunerea legislativă în ședințe separate.
Membrii Comisiei  juridice, de disciplină și imunități au dezbătut propunerea legislativă în şedinţa din 23 septembrie 2021. La lucrările Comisiei au fost prezenți membri ai comisiei, conform listei de prezență.
Membrii Comisiei pentru agricultură, silvicultură, industrie alimentară și servicii specifice au dezbătut propunerea legislativă, în ziua de 10 mai 2022. La lucrările Comisiei au fost prezenți membri ai comisiei, conform listei de prezență.
Membrii Comisiei pentru mediu și echilibru ecologic au dezbătut propunerea legislativă, în ziua de 10 mai 2022. La lucrările Comisiei, au fost prezenți membri ai comisiei, conform listei de prezență.
În conformitate cu prevederile art. 56 din Regulamentul Camerei Deputaţilor, republicat, cu modificările şi completările ulterioare, la dezbaterile din cadrul ședinței a participat în calitate de invitat domnul Bălănișcu Bogdan-Radu - secretar de stat în cadrul Ministerului Mediului, Apelor și Pădurilor.
În urma examinării propunerii legislative şi a opiniilor exprimate, membrii celor trei comisii au hotărât, cu majoritate  de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.46/2008-Codul Silvic.
În raport cu obiectul şi conţinutul său, propunerea legislativă face parte din categoria legilor organice.

